Պատրիարքական ընդհանուր փոխանորդ Տ. Արամ Արք. Աթէշեան երէկ ընդունեց Սկիւտարի Ս. Կարապետ եկեղեցւոյ թաղային խորհուրդի անդամները։ Ներկայ էր նաեւ եկեղեցւոյ հոգեւոր հովիւ Տ. Շահէն Քհնյ. Օհանեան։ Շաբաթավերջին, Տիրոջ Ս. Պայծառակերպութեան տաղաւարի օրը, պիտի կատարուի այս եկեղեցւոյ տարեկան անուան տօնախմբութիւնը։ Թաղականները խնդրեցին, որ նորին սրբազնութիւնը նախագահէ օրուան աւանդական արարողութիւններուն։ Զրոյցի ընթացքին նորին սրբազնութիւնը տեղեկութիւններ քաղեց թաղային խորհուրդի կողմէ ծաւալուած գործունէութեան եւ այս թաղի զանազան իրադարձութիւններուն մասին։ Ընդհանուր փոխանորդը հանդիպման աւարտին իր օրհնութիւնն ու գնահատանքը փոխանցեց թաղականներուն՝ յղելով յաջողութեան բարեմաղթանքներ։